Afmælishátíð íslenska hestsins fagnað í Danmörku Íslenska sendiráðið í Kaupmannahöfn og markaðsverkefnið Horses of Iceland tóku þátt í 50 ára afmælishátíð Íslandshestasamtakanna í Danmörku 21. október sl . Íslenski hesturinn dró að sér mikla athygli almennings og tóku um 2.500 manns þátt í hátíðarhöldunum . Fjörutíu knapar og hestar tóku þátt í skrúðreið sem fór frá konunglegu hesthúsunum við Kristjánsborgarhöll í gegnum miðbæ Kaupmannahafnar , m.a. niður Strikið , og að Norðurbryggju á Kristjánshöfn . Það voru samstarfsráðherrar Norðurlandanna í Danmörku og Íslandi sem leiddu skrúðreiðina , þau Eva Kjer Hansen og Sigurður Ingi Jóhannsson . Á Norðurbryggju , þar sem sendiráð Íslands er til húsa , var fjölbreytt dagskrá allan daginn sem tengist íslenska hestinum og íslenskri menningu . Hafnarbræður og Dóttir , tveir af fimm kórum Íslendinga í Kaupmannahöfn , tóku á móti hópreiðinni með söng . Gestir fengu að klappa hestunum , boðið er upp á fyrirlestra og kynningar á hlutverki íslenska hestsins , kvikmyndasýningar , íslenskan mat og til sölu var fjölbreyttur varningur sem tengist Íslandshestasamfélaginu og íslenskri menningu . Dönsku Íslandshestasamtökin gáfu út bókina „ Gudernes heste i Danevang “ í tilefni af 50 ára afmælinu . Icelandair bauð upp á happdrætti og var gjafabréf fyrir Íslandsferð í vinning . Kristinn Hugason forstöðumaður Söguseturs íslenska hestsins hélt fyrirlestur um íslenska hestinn á fullveldisöld . Kynningarmyndbönd Horses of Iceland voru spiluð og gátu gestir einnig skoðað hestinn í íslenskri náttúru með 360° sýndarveruleikagleraugum og fengið kynningarefni með fallegum myndum af íslenska hestinum . Dönsku Íslandshestasamtökin eru aðilar að Horses of Iceland markaðsverkefninu sem Íslandsstofa leiðir og því kom Íslandsstofa að dagskránni með virkum hætti . Markmiðið með þessum viðburði var að breiða út þekkingu á íslenska hestinum og auka áhuga á Íslandshestamennskunni í Danmörku , og fagna bæði 50 ára afmæli Íslandshestasamtakanna í Danmörku og 100 ára fullveldinu . Samfélagið um íslenska hestinn í Danmörku er mjög öflugt , en fjöldi íslenskra hesta í Danmörku er 37.000 og u.þ.b. 10.000 félagsmenn stunda hestamennsku á íslenskum hestum í 66 hestamannafélögum .